4. ปัจจัยความเสี่ยง

1. ความเสี่ยงต่อสถานการณ์การท่องเที่ยวในระดับสากล ซึ่งเป็นผลจากปัจจัยภายนอกบริษัท

ปัจจุบันนับว่าสถานการณ์การท่องเที่ยวในระดับสากลค่อนข้างจะบอบบาง
และได้รับผลกระทบได้โดยง่าย จากปัจจัยภายนอกที่สำคัญ อันได้แก่:-

-   ผลของสงครามและความขัดแย้งที่ต่อเนื่องจากสงครามสหรัฐอเมริกาและชาติพันธมิตรกับผู้ก่อการฯ
    ในอิรัก
    ซึ่งส่งผลให้มีการก่อเหตุวินาศกรรมกระจายไปในพื้นที่ตะวันออกกลางภายหลังการยึดครอง
    รวมถึงชาติพันธมิตรสหรัฐ

-   ภาวะโรคระบาดร้ายแรง อาทิ โรค SARS
    (ซึ่งปัจจุบัน)ประเมินว่าสามารถควบคุมการเกิดและแพร่กระจายของโรคได้แล้ว)
    ปัจจัยลบดังกล่าว
    ได้เคยส่งผลกระทบต่อการท่องเที่ยวในระดับสากลในหลายประเทศไม่เว้นประเทศไทย
    แต่อย่างไรก็ตามภาครัฐบาลได้พยายามทุกวิถีทางที่จะ ประชาสัมพันธ์
    การท่องเที่ยวทั้งในระดับสากลและในระดับประเทศ อาทิ โครงการไทยเที่ยวไทย Unseen
    in Thailand รวมถึงการเปิดเสรีสายการบินเพื่อให้เกิดการแข่งขันในการขาย
    และให้บริการลูกค้าที่มาท่องเที่ยวได้อย่างมีประสิทธิภาพมากขึ้น

2. ความเสี่ยงในนโยบายภาครัฐบาล

เนื่องจากปี 2546 ต่อเนื่อง 2547 เป็นปีที่ภาครัฐบาลให้ความสำคัญต่อธุรกิจการท่องเที่ยวอย่างมาก
ซึ่งตรงกับแผนงานของบริษัทฯ ที่กำลังจะปรับฐานลูกค้าเพื่อรองรับลูกค้าที่มีกำลังซื้อมากขึ้น
อย่างไรก็ตามนโยบายสนับสนุนการพัฒนาให้มีการฟื้นตัวของอสังหาริมทรัพย์ ส่งผลให้ธุรกิจ
Serviced Apartment และการซื้ออาคารชุดเพื่อการลงทุนปล่อยเช่าเติบโตขึ้นอย่างรวดเร็ว
และอาจมีการแข่งขันด้านราคา
ทำให้ลูกค้าห้องพักโรงแรมบางประเภทอาจเปลี่ยนไปใช้บริการห้องพักดังกล่าวได้
สถานการณ์ทางการเมือง ปัญหาวิกฤตการณ์ชายแดนภาคใต้ และเหตุก่อการร้ายต่างๆ
อาจส่งผลให้รัฐปรับเปลี่ยนนโยบาย และอาจส่งผลกระทบต่อธุรกิจโรงแรมโดยรวมได้

บริษัทฯ จำเป็นต้องวางแผนงานในอนาคตโดยคำนึงถึงผลกระทบจากความเสี่ยงในเรื่องนี้เช่นกัน

3. ความเสี่ยงจากการปรับปรุงสัดส่วนฐานลูกค้า

บริษัทยังมุ่งนโยบายการปรับฐานลูกค้า โดยเฉพาะอย่างยิ่งกับโรงแรมเอเชียพัทยา โดยแต่เดิมปี
2544-2545 มีลูกค้าในกลุ่ม Tour ค่อนข้างมาก แต่ปี 2546 บริษัทสามารถเพิ่มสัดส่วนลูกค้าที่เป็น
Corporate และลูกค้า Walk In ทั่วไปให้มากขึ้น

ในนโยบายที่เป็นความเสี่ยงอยู่ เพราะตลาดลูกค้า Corporate และ Walk-in
แม้เป็นตลาดที่สามารถ บริษัทสามารถขายห้องพักได้ในราคาสูงขึ้น แต่ก็มีการแข่งขันอย่างมาก
และลูกค้าต้องการมาตรฐานการบริการที่สูงขึ้นเช่นกัน

4. ความเสี่ยงด้านความสามารถในการชำระคืนหนี้สินระยะยาว
ตามแผนปรับปรุงโครงสร้างหนี้กับกลุ่ม เจ้าหนี้และสถาบันการเงิน

ณ วันที่ 31 ธันวาคม 2546 บริษัทฯ และบริษัทย่อย มีหนี้สินระยะยาวที่ปรับโครงสร้างหนี้แล้วทั้งสิ้น
2,730.89 ล้านบาท โดยในรอบปี 2546 ที่ผ่านมา บริษัทฯ และบริษัทย่อย
มีผลประกอบการอยู่ในเกณฑ์ที่ดีขึ้นและสามารถมีกระแสเงินสดเพียงพอ
ชำระคืนเงินต้นและดอกเบี้ยได้ตามสัญญา

อย่างไรก็ดี ในสัญญาปรับปรุงโครงสร้างหนี้ดังกล่าว
มีจำนวนที่ต้องชำระคืนให้แก่กลุ่มเจ้าหนี้สถาบันการเงินเพิ่มขึ้นทุกปี โดยบริษัทฯคาดว่า
บริษัทฯจะสามารถปรับเพิ่มรายรับทุกปี และมีกระแสเงินสดเพียงพอต่อการชำระหนี้
แต่ทั้งนี้หากปีใดปีหนึ่งเกิดวิกฤตการณ์กับประเทศไทย หรือทั่วโลก
ทำให้อุตสาหกรรมท่องเที่ยวได้รับผลกระทบ บริษัทฯอาจไม่สามารถมีรายรับเพิ่มเพียงพอชำระหนี้
ตามแผนปรับปรุงโครงสร้างหนี้ ซึ่งทำให้บริษัทฯ มีความเสี่ยงในกรณีนี้

บริษัทฯ มีมาตรการรองรับความเสี่ยง คือ หากเกิดวิกฤตการณ์
หรือมีความเปลี่ยนแปลงอย่างรุนแรงจนกระทบต่อรายรับของบริษัทฯ บริษัทฯ
อาจจำเป็นต้องขอเจรจาปรับโครงสร้างหนี้กับกลุ่มเจ้าหนี้อีกครั้ง

5. ความเสี่ยงการมีขาดทุนสะสมจำนวนมากจนกระทบความสามารถในการจ่ายเงินปันผล

ในงวดบัญชีปี 2546 บริษัทฯ มีผลการดำเนินงานเป็นผลกำไรสุทธิ จำนวน 27.22 ล้านบาท
ซึ่งจัดเป็นการดำเนินงานที่เริ่มมีผลกำไรสุทธิภายหลังจากที่มีผลขาดทุนสุทธิต่อเนื่องมาเป็นระยะเวลา
6 ปี อย่างไรก็ตามจากการที่บริษัทมีขาดทุนสะสมในช่วง 6 ปีที่ผ่านมานั้น
เนื่องจากบริษัทมีภาระดอกเบี้ยจ่ายสูงจากเงินยืม
และมีผลขาดทุนจากการตั้งหนี้สงสัยจะสูญและการปรับลดมูลค่าสิทธิการเช่าพื้นที่ส่วนที่ตีราคาเพิ่มตามหลักการบัญชีที่รับรองทั่วไป
รวมเป็นจำนวน 1,941.84 ล้านบาท ในปี 2544 การที่บริษัทมีขาดทุนสะสมจำนวนมากในช่วง 6
ปีที่ผ่านมาดังกล่าว ทำให้บริษัทไม่สามารถจ่ายเงินปันผล ให้กับผู้ถือหุ้นได้
และคาดว่าจะไม่สามารถจ่ายเงินปันผลได้อีกหลายปี
จึงมีความเสี่ยงเรื่องความสามารถที่จะจ่ายเงินปันผล

6. ความเสี่ยงต่อการวางแผนฟื้นฟูการปฏิบัติตามแผน

เนื่องจาก ณ สิ้นปี 2544 มีผลประกอบการที่แสดงส่วนของผู้ถือหุ้นติดลบและทำให้บริษัทฯ
ขาดคุณสมบัติเป็นบริษัทจดทะเบียน
ซึ่งบริษัทกำลังอยู่ระหว่างการฟื้นฟูกิจการตามขั้นตอนของตลาดหลักทรัพย์แห่งประเทศไทย
ทำให้บริษัทมีความเสี่ยงในเรื่องทำแผนฟื้นฟู และความสามารถในการปฏิบัติตามแผนฟื้นฟูกิจการ

อย่างก็ดี ในปี 2546 บริษัทเอเชียพัทยาโฮเต็ล จำกัด (บริษัทย่อย)
ได้ปรับปรุงโครงสร้างหนี้กับเจ้าหนี้ โดยมีกำไรจากการได้รับการปรับลดหนี้ 159.6 ล้านบาท
และทำให้ฐานะการเงินดีขึ้น